钦定古今图书集成/明伦汇编/氏族典/第278卷 > 王三善
## 钦定古今图书集成/明伦汇编/氏族典/第278卷 > 王三善

按《明外史王三善传》：“三善字彭伯，永城人。万历二十
九年进士。由荆州推官入为吏部主事，历考功文选
郎中，进太常少卿。天启元年，擢右佥都御史，巡抚贵
州。时奢崇明已反重庆。明年二月，安邦彦亦反，围贵
阳。三善赴援，连败贼，贼解围去。会崇明为川师所窘，
逃入贵州龙场，依邦彦。三善进讨，贼大败。邦彦狼狈”
走，三善渡渭河，降者相继。师抵大方，屯久食尽，议退
师。四年正月，尽焚大方庐舍而东。贼蹑之，至内庄，后
军为贼所断，三善还救，士卒多奔。陈其愚者，贼腹心，
先诈降，三善信之，与筹兵事。及随三善行，遇贼，其愚
冲三善坠马，群贼拥之去，骂不屈，被害。